रमा सेती 1 अप्रैल, 2022 सुकवार के बिहनिया ह दूसर मन जइसने रहिस. वो ह 4:30 बजे उठके गाँव के तीर के चूंवा मं पानी लाय ला गीस, कपड़ा लत्ता धोईस, घर के साफ सफाई करिस अऊ ओकर बाद अपन दाई के संग कांजी खाइस. ओकर बाद वो हा अपन गाँव ले 8 कोस दुरिहा डिंडीगुल जिला के वेदसंदूर तालुक के नैची अपैरल कारखाना मं बूता करे बर निकरगे. फेर वो दिन मझनिया तक ले 27 बछर के ये माईलोगन अऊ ओकर संगी महतारी मजूर मन अपन कपड़ा कारखाना मं अपन इज्जत ऊपर होवत अतियाचार ला खतम करे बर बछर भर ले जियादा तक ले चले लड़ई के बाद इतिहास रच दीन.
डिंडीगुल समझौता के बारे में रमा कहिथे, "ईमान से मोला अइसने लागथे के हमन असंभव जिनिस ला पूरा कर ले हवन" - वो दिन ईस्टमैन एक्सपोर्ट्स ग्लोबल क्लोदिंग (तिरुपुर के नैची अपैरल के मूल कंपनी) अऊ तमिलनाडु टेक्सटाइल एंड कॉमन लेबर यूनियन (TTCU) डहर ले दसखत करे गे रहिस. तमिलनाडु के डिंडीगुल जिला के ईस्टमैन एक्सपोर्ट्स के कारखाना मन मं माईलोगन मन के इज्जत ऊपर होय हमला अऊ अतियाचार ला खतम करे सेती.
टीटीसीयू-ईस्टमैन एक्सपोर्ट्स करार के समर्थन अऊ लागू करे सेती बहुराष्ट्रीय फैशन ब्रांड, एच एंड एम डहर ले एक ठन 'प्रवर्तनीय ब्रांड समझौता' धन ईबीए ऊपर दसखत करे गे रहिस जेन ह एक ठन इतिहास बन गे. ईस्टमैन एक्सपोर्ट्स के नैची अपैरल स्वीडन मुख्यालय वाली क्लोदिंग कंपनी सेती कपड़ा बनाथे. फेसन के दुनिया मं कारखाना मन मं माईलोगन के इज्जत ऊपर हमला ले निपटे सेती एच एंड एम डहर ले दसखत करे गेय करार ह दुनिया मं दूसर अइसने कारखाना करार आय.
रमा जेन ह कपड़ा मजूर मन के दलित माइलोगन के अगुवई वाले ट्रेड यूनियन, टीटीसीयू के सदस्य आय, वो ह चार बछर ले नात्ची अपैरल के करमचारी आय. वो हा कहिथे, "मंय कभू नई सोचे रहेंव के प्रबंधन अऊ ब्रांड [एच एंड एम] एक ठन दलित महिला ट्रेड यूनियन के संग एक करार मं दसखत करहीं. वो मन कुछु गलत काम करे के बाद अब सही कदम उठाय हवंय." संघ के संग एचएंडएम के करार भरत मं दसखत होय पहिला ईबीए आय. ये ह एक कानूनी रूप ले बंधे करार आय जेन मं एचएंडएम ईस्टमैन एक्सपोर्ट्स ऊपर जुरमाना लगाय सेती मजबूर आय, गर आपूर्तिकर्ता टीटीसीयू के अपन बचन ला टोर देथे.
फेर ईस्टमैन ह नैची अपैरल के 20 बछर के दलित परिधान मजूर जेयसरे कथिरावेल के बलात्कार अऊ हतिया के एक बछर ले जियादा होय के बाद घलो येकर ऊपर बात करे बर तियार हो गे. जनवरी 2021 मं ओकर हतिया ले पहिले जेयसरे ला कारखाना मं ओकर पर्यवेक्षक ह ओकर इज्जत ऊपर हमला करे रहिस, जेन ह एक बड़े जात के रहिस. पर्यवेक्षक ऊपर अपराध के आरोप लगाय गे हवय.
जेयसरे के हतिया होय ले कपड़ा कारखाना अऊ ओकर मूल कम्पनी, ईस्टमैन एक्सपोर्ट्स, के खिलाफ गुस्सा फइलगे. ईस्टमैन एक्सपोर्ट्स ह भारत के सबले बड़े कपड़ा बनेइय्या अऊ बहिर भेजेइय्या मन ले एक आय, जेन ह एचएंडएम, गैप अऊ पीवीएच जइसने बहुराष्ट्रीय कम्पनी मन ला कपड़ा भेजथे. जेयसरे के नियाव के खातिर चले अभियान मं यूनियन मन, मजूर मंडली मन अऊ माईलोगन मन के संगठन मन के वैश्विक गठबंधन ह मांग करे रहिन के फेसन ब्रांड "कातिरावेल परिवार के ख़िलाफ़ भारी कार्रवाई करेइय्या ईस्टमैन एक्सपोर्ट्स ऊपर कार्रवाई करे जाए."
फेर जेयसरे के संग जेन होईस तऊन ह कऊनो एकेचे मामला नई रहिस. नैची अपैरल के कतको माई मजूर लोगन मन ओकर मऊत के बाद अपन संग बीते घटना ला बाते बर आगू आइन, अऊ जेन मन भेंट बखत बताय मं हिचकत रहिन तऊन मन ले कुछेक मन पारी ले फोन मं बताईन.
लता जेन ला 10 कोस दुरिहा ले इहाँ बूता करे ला आय ला परे तऊन ह कहिथे, "जब कऊनो मैकेनिक सिलाई मशीन ला सुधारे ला आवय त छुये के कोसिस करय, धन देह सम्बंध बनाय के कोसिस करय. फेर मना कर देय ले समे मं मसीन के मरम्मत नई करय अऊ मिले बूता हा नई सिरोय, त पर्यवेक्षक धन प्रबंधक मन गारी देवंय. कभू-कभू, कऊनो पर्यवेक्षक माई मजूर के बगल मं ठाढ़ हो जाय अऊ अपन सरीर ला ओकर सरीर ले रगड़य.
वो ह ककर ले सिकायत कार सकत हवय? इहीच सवाल 42 बछर के थिव्या रकिनी घलो उठाथे. टीटीसीयू के प्रदेश अध्यक्ष ह नैची अपैरल ले माइलोगन मन संग होय अतियाचार ले बहिर निकारे सेती लंबा चले अभियान के अगुवई करिस. जेयासरे के मऊत ले बहुते पहिली 2013 मन एक ठन स्वतंत्र दलित महिला अगुवई वाले ट्रेड यूनियन के रूप मं बनायगे टीटीसीयू ह तमिलनाडु मं माइलोगन मन संग होय अतियाचार ला खतम करे बर मजूर मन ला एकजुट करत रहिस. ट्रेड यूनियन ह 12 जिला के करीबन 11,000 मजूर मन जे मं 80 फीसदी कपड़ा कारखाना ले हवंय के प्रतिनिधित्व करथे, ये मं कोयंबटूर, डिंडीगुल, इरोड और तिरुपुर के कपड़ा कारखना घलो सामिल हवय. ये ह कपड़ा कारखाना मं कमती मजूरी अऊ जात ला लेके होय अतियाचार के खिलाफ घलो लड़थे.
जेयसरे के मऊत के बाद अपन अभियान मं टीटीसीयू ह न सिरिफ माई लोगन मन संग होय अतियाचार ले निपटे के मांग करिस वो ह गुसलखाना के टूटे अऊ जबरन ओवरटाइम कराय के संगे संग दीगर मुद्दा ऊपर घलो चिंता जाहिर करिस.
थिव्या कहिथे, "कंपनी यूनियन मन के खिलाफ रहिस, येकरे सेती कतको मजूर मन अपन सदस्यता ला गुपत रखे रहिन." फेर जेयसरे की मौत के मऊत एक ठन महत्तम बात रहिस. कारखाना ले धमकी-चमकी के बाद घलो रमा, लता अऊ मिनी जइसने मजूर मन लड़त चले गीन. बछर भर ले जियादा बखत तक ले करीबन 200 माईलोगन मन विरोध रैली मन मं हिस्सा लीन. जस्टिस फॉर जेयसरे अभियान के डहर धियान देय बर कतको लोगन मन वैश्विक स्तर मं काम करत संगठन मन ला अपन गवाही दीन.
आखिर मं टीटीसीयू अऊ दू ठन संगठन जेन मन अंतरराष्ट्रीय फैशन आपूर्ति के कड़ी मं हिंसा अऊ अतियाचार के खिलाफ अभियान चलाय हवंय - एशिया फ्लोर वेज एलायंस (एएफडब्ल्यूए) अऊ ग्लोबल लेबर जस्टिस-इंटरनेशनल लेबर राइट्स फोरम (जीएलजे-आईएलआरएफ) - ये साल के अप्रैल महिना मं एचएंडएम के संग 'प्रवर्तनीय ब्रांड समझौता' मं दसखत करिन.
करार मं जम्मो दसखत करेइय्या मन संयुक्त रूप ले प्रतिबद्ध होहीं "लिंग, जात धन रहे के हालत के अधार ले भेदभाव ला मिटाय सेती; पारदर्शिता बढ़ाय सेती अऊ कपड़ा कारखाना मं आपसी सम्मान के संस्कृति बढ़ाय सेती."
ये करार ह वैश्विक श्रम मानक ला अपनाय हवय अऊ येकर खाका अंतर्राष्ट्रीय श्रम संगठन के हिंसा अऊ अतियाचार सम्मेलन के धियान अपन डहर खींचे हवय. ये ह दलित माईलोगन मन के हक, ओकर संगठन के अजादी, ओकर संगठन बनाय अऊ सामिल होय के हक के हिफाजत करथे. ये ह सिकायत ला हासिल करे अऊ जाँच करे अऊ निदान के सिफारिस करे सेती आंतरिक शिकायत समिति ला घलो मजबूत बनाथे. स्वतंत्र जाँच करेईय्या मन ला येकर अनुपालन करे ला परथे परथे, अऊ अनुपाल नई करे ले एच एंड एम डहर ले ईस्टमैन एक्सपोर्ट्स संग कारोबार के नतीजा भुगते ला परही.
31 बछर के मल्ली कहिथे, "मोर संग धन मोर बहिनी बरोबर जेयसरे का संग जऊन होइस ओकर बारे मं मंय अऊ दुखी होय ला नई चाहंव.मंय आगू देखे ला चाहत हवंव अऊ सोचत हवंव के हमन ये करार के कइसने उपयोग करे सकत हवन जेकर ले ये तय हो सके के जेयसरे अऊ दीगर मन के संग जऊन होइस वो ह कभू दोहराय न जाये. "
संझा के घर जय बर कंपनी के बस ला अगोरत रमा कहिथे, "हमन मजूर मन के सेती अऊ घलो बनेच कुछु कर सकत हवन.
ये कहिनी मं जेन कपड़ा मजूर मन ले बात करे गीस ओकर मन के नांव ओकर गोपनीयता के रच्छा सेती बदल दे गे हवय.
